淮上喜雨聯句
作者：蘇舜欽
朝代：宋

paragraphs: 江淮經歲旱，春暮忽然雨。
亂點踰廣津，散灑入原土。
萬物氣稍蘇，厲妖莫能聚。
羣山洗故塵，紫翠坐可數。
昏如籠纖紗，媚若隱紺縷。
碧瓦南崦中，重疊出迥覩。
扁舟凌空飛，白鳥入煙舞。
遥林動新滋，顔色若可取。
碧草弄微芳，低昂欲來語。
緐聲過沙頭，上下謳啞櫓。
濃澹新畫成，快愜久病愈。
念此時多虞，豈得歲少阻。
焦心閔疲農，虛口待香稌。
縣吏事兇貪，氣若解縛虎。
惟於縱誅斂，乃能奮怒武。
青天雖云明，疑不照艱苦。
此時忽霶霈，知有神物主。
不然諸蒼生，性命委草莽。
本蹷邦豈寧，皮去毛安附。
歌此告巨公，行當視前古。